## La Generalitat convoca 55 places d’administratius C1 per a captar talent digital per a afrontar els reptes de la digitalització

*** La convocatòria, que inclou una prova teòrica i una altra pràctica, està dissenyada per a ser tan predictiva com siga possible sobre les capacitats digitals dels aspirants
* La consellera Nuria Martínez assenyala que esta convocatòria respon a la necessitat de reforçar “una administració moderna, àgil i competent en l’ús de les tecnologies”**

El *Diari Oficial de la Generalitat Valenciana* (DOGV) ha publicat la convocatòria de 55 places d’administratius C1, amb l’objectiu de captar talent digital per a impulsar la transformació digital des d’un cos estratègic per a l’impuls eficaç de la gestió administrativa.

“Esta convocatòria del cos d’administratius de la Generalitat respon a la necessitat d’una administració moderna, àgil i competent en l’ús de les tecnologies. Volem atraure talent preparat per a afrontar els reptes de la digitalització”, ha assenyalat la consellera de Justícia i Administració Pública, Nuria Martínez.

“Perquè l’estructura de la Generalitat evolucione al compàs dels canvis tecnològics i de les necessitats de la societat a la qual servix, és necessari dissenyar una estratègia de reconversió de determinats llocs cap a perfils professionals nous que permeten disposar d’una plantilla global que responga a les competències i habilitats requerides”, ha assenyalat Martínez.

Este objectiu s’està aconseguint mitjançant una sèrie d’accions previstes en diversos eixos del Pla estratègic de recursos humans de l’Administració de la Generalitat 2024-2027. Així, inclouen mesures en eixa línia l’eix A3, centrat a planificar la renovació generacional mitjançant una eficaç gestió previsional d’efectius, redefinint els perfils professionals que es requerixen; i l’eix D14, que es focalitza a assegurar les capacitats que necessita la Generalitat, mitjançant un pla de xoc per a la requalificació en competències digitals i intel·ligència artificial per a fer front al *big bang* digital.

La convocatòria està dissenyada per a assegurar la màxima objectivitat i transparència, i per a ser tan predictiva com siga possible sobre les capacitats digitals dels aspirants, sempre en relació amb les funcions del lloc.

Així, doncs, com a novetat, esta convocatòria inclou una prova teòrica i una altra pràctica. En la prova teòrica de coneixements de preguntes de tipus test hi haurà també preguntes sobre ofimàtica relacionades amb Windows i Office (Windows 11 i Microsoft 365 en la seua modalitat d’escriptori).

La segona prova, de caràcter pràctic, es farà en una sola sessió i amb ordinador facilitat pel centre gestor, i versarà sobre la utilització de les ferramentes d’ofimàtica del Microsoft M365 en la seua versió escriptori. Es valoraran, en este exercici, els coneixements i les habilitats en les funcions i utilitats del processador de textos Word i del full de càlcul Excel.

Amb esta mesura, la Generalitat reforça la seua aposta per una funció pública professional, eficient i orientada al servici d’una ciutadania cada vegada més digital, fomentant una estructura administrativa capaç de prestar servicis de qualitat en un entorn tecnològic en evolució constant.

Les sol·licituds hauran de presentar-se de manera electrònica, en el termini de 10 dies hàbils des de la publicació oficial de la convocatòria en el *Diari Oficial de la Generalitat Valenciana*, a través del portal institucional.

Fecha: 20/06/2025